A Toyota már fedélzeten szállítható jégkrémet is árul a családi egyterűjéhez
Az észak-amerikai piacra gyártott Sienna legjobb felszereltségű, Platinum kivitele beépített hűtő- és fagyasztóládával rendelkezik, ezért a japán autógyártó már egy olyan terméket is kínál hozzá, amelyet érdemes 0 fok alatt tárolni az utastérben az élvezeti értéke megőrzéséhez.

Bár a nagy buszlimuzinokról sokan azt gondolják, hogy unalmas járművek, a Toyota a Sienna amerikai reklámaival mindig is igyekezett cáfolni ezt az elméletet. Elég csak a 2010-es „Swagger Wagon” marketingkampányra gondolni, amelynek többmilliós Youtube-nézettséget hozó videójában egy kétgyerekes apa és anya rappelte el gengszterstílusban, hogy miért jó szülőként Sienna egyterűvel járni, de emlékezetes volt a Sienna:Remix tanulmányautó is, amely 60 hangszóróval, valamint egy olyan nyitható tetővel rendelkezett, amely alatt egy teljes felszereltségű, profi DJ-pult rejtőzött.
VIDEO: https://youtu.be/pUG3Z8Hxa5I
Ez a szokatlan megközelítés most is folytatódik a Toyota és Amerika legrégebbi – 1870 óta működő – családi tulajdonban lévő kézműves fagylaltkészítője, a Graeter’s Ice Cream vállalat váratlan együttműködésével, amelynek eredményeként megszületett a „Salted Caramel Chip Wheels” nevű, sós karamellás-csokidarabos jégrémszendvics. A „legédesebb guruló finomságként” hirdetett termék tulajdonképpen nem más, mint a már létező Graeter’s Chip Wheelies megújult változata, amelyet a dobozán Sienna-kerékként ábrázolnak. Ahogy a neve is sejteti, ezek a jégkrémszendvicsek két, dupla csokidarabos keksz közé helyezett sós karamellás fagylaltból állnak. A kézműves gyártási procedúra végén apró csokidarabkákba forgatják bele őket, hogy teljes legyen a kalóriatúladagolás.
Kizárólag online kapható a Salted Caramel Chip Wheels, mégpedig 12 darabos kiszerelésben; a csomag egyenként csomagolt – kb. 113 gramm tömegű – jégkrémszendvicseket tartalmaz. A termék csak a készlet erejéig érhető el, mégpedig a többi Graeter’s Ice Cream szendvicsjégrémmel azonos áron. Egy doboz ára – a szállítási költségen felül – 86 dollár, azaz átszámítva kb. 27 700 forint, egy darab kézműves jégkrémszendvics fogyasztói ára tehát kb. 2300 forintra jön ki.
Bár szokatlan együttműködésről van szó, a kezdeményezés célja tulajdonképpen a Sienna Platinum modellben elérhető FridgeBox népszerűsítése. A gyárilag beépített hűtőegység normál hűtő és fagyasztó üzemmóddal is rendelkezik; utóbbi ideális például a kerek jégrémszendvicsek tárolására, amelyekkel az iskolai meccs után jutalomfalatként kedveskedhetnek az szülők a gyerekeinek. És ha a jégkrémszendvics keksz része morzsálódni kezdene, az sem jelent problémát, mivel a Sienna csúcsfelszereltségű változata beépített porszívóval is rendelkezik.
„A nagyszerű együttműködések alapja a minőség iránti közös elkötelezettség és a vágy, hogy a legfontosabb emberek számára a lehető legjobb élményeket teremtsük meg. A Graeter’s Ice Cream ugyanazt a gondoskodást és szakértelmet viszi a fagylaltkészítésbe, amit a Toyota az autógyártásba, így ez az együttműködés teljesen természetes választásnak bizonyult. A Sienna modellhez elérhető FridgeBox szórakoztató és váratlan módon teszi élvezetesebbé a családi utazásokat: gondoskodik róla, hogy a Graeter's Chip Wheel fagylalt mindvégig fagyott állapotban, fogyasztásra készen várja a családot, bárhová is vigye őket az út” – mondta Owen Peacock, a Toyota Észak-Amerika igazgatója.
„Családunk több mint 150 éve vallja, hogy a jégkrém elkészítésére érdemes időt szánni, hogy az valóban kiválóan sikerüljön” – mondta Richard Graeter, a Graeter's negyedik generációs elnök-vezérigazgatója. „Ezt a szemléletmódot a Toyotánál is felfedeztük. Bár a Sienna és a Graeter's fagylaltja igencsak eltérő termék, közös bennünk a minőség, a szakértelem és az olyan élmények megteremtése iránti elkötelezettség, amelyet a családok igazán élvezhetnek” – tette hozzá.
 
Fotók: CarScoops
 

Kiadta a Smarter Média Kommunikációs Ügynökség (http://news.smartermedia.hu)
Forrás: https://news.smartermedia.hu/nemzetkozi-hirek/a-toyota-mar-fedelzeten-szallithato-jegkremet-is-arul-a-csaladi-egyterujehez
